Աղվան Բաբայան

Աղվան Նահապետի Բաբայան ( (այլ տվյալներով՝ 7 հունիսի, 1921 կամ 5 նոյեմբերի, 1919), գ. Թառաթումբ (այժմ՝ ՀԽՍՀ Եղեգնաձորի շրջանում) - 17 հունվարի, 1992, Երևան), Խորհրդային Միության հերոս (մարտի 24, 1945), ավագ լեյտենանտ։

1939 թվականին ավարտել է Երևանի մանկավարժական տեխնիկումը և աշխատանքի անցել շրջանի Խաչիկ գյուղի յոթնամյա դպրոցում։ 1940 թվականի հունվարին Բաբայանը անցնում է պարտադիր զինվորական ծառայության։

Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) գործողությունների սկզբին մասնակցել է Բելայա–Ցերկով ու Օստյոր քաղաքների (Ուկրաինա) պաշտպանությանը և գերվել վիրավոր վիճակում։ Երկու ամիս հետո 1942 թվականի դեկտեմբերին ընկերների հետ փախել է համակենտրոնացման ճամբարից և միացել կարմիր բանակի զորամասերին։ 1943–1944 թվականներին մասնակցել է Դոնբասի, Ղրիմի ազատագրմանը, 1945 թվականին՝ Քյոնիգսբերգի գրավմանը։ Խորհրդային Միության հերոսի կոչման արժանացել է Սևաստոպոլի ազատագրման մարտերում ցուցաբերած արիության համար։ ԽՄԿԿ անդամ 1944 թվականից։ 

Պարգևատրվել է Լենինի, Կարմիր դրոշի, «Հայրենական պատերազմի» 1-ին աստիճանի, Կարմիր աստղի շքանշաններով և մեդալներով։

Ծանոթագրություններ 

Հայ զինվորականներ
Հայրենական մեծ պատերազմի մասնակիցներ